**ПРОЕКТ НА ДОГОВОР**

**за доставка на лекарствен продукт за диагностика на тумори с PET**

**Днес, ...…………2016 год. в гр. Пловдив между:**

1). УМБАЛ “Свети Георги” ЕАД - гр. Пловдив, с адрес: гр. Пловдив, бул. Пещерско шосе 66, представлявано от проф. д-р Карен Джамбазов, д.м. – Изпълнителен директор и Марияна Гешева – Гл. счетоводител, наричано по-долу за краткост “КУПУВАЧ” от една страна и

2). .................................................... , от друга страна, наричана за краткост по-долу “ПРОДАВАЧ”,

**на основание чл. 41, ал. 1 от Закона за обществените поръчки (ЗОП) и във връзка с Решение № …… / …….. 2016 год. на Изпълнителния директор на УМБАЛ „Свети Георги“ ЕАД за класиране на участниците и определяне на изпълнител на обществената поръчка с предмет:** ***„Доставка на лекарствени продукти необходими за дейността на УМБАЛ „Свети Георги” ЕАД, гр. Пловдив, предназначени за диагностика и лечение на онкологични заболявания”*, се сключи настоящият договор за следното**

**І. ПРЕДМЕТ НА ДОГОВОРА**

**Чл. 1. ИЗПЪЛНИТЕЛЯТ** се задължава да доставя на **ВЪЗЛОЖИТЕЛЯ** лекарствения продукт с INN Fludeoxyglucose (18F)**,** АТС код ...................., търговско наименование ............................................, притежател на разрешение за употреба ........................................., производител ..................................................... за диагностика на тумори с позитронно-емисионен томограф.

**Чл. 2. Общото количество** на лекарствения продукт, предмет на настоящия договор е 300 многодозови опаковки с активност на опаковката ……….. GBq.

**ІІ. ЦЕНИ И ОБЩА СТОЙНОСТ НА ДОСТАВКИТЕ ПО ДОГОВОРА**

**Чл. 3./1/ Цена на една многодозова опаковка Fludeoxyglucose (18F)** **с активност** **…….. GBq - ...................лв. / словом ............................................/ с включен ДДС;**

**/2/ Цената на лекарствения продукт включва:** стойността на стоката, опаковка, застраховка, транспорт и всички други разходи за доставката до краен получател - УМБАЛ „Свети Георги” ЕАД, гр. Пловдив, бул. Пещерско шосе №66, лаборатория за позитронно-емисионна томография.

**Чл. 4**. Общата стойност на настоящия договор е .......................... (словом............................................) лева с включен ДДС, при условие, че е заявено и доставено посоченото количество по договора.

**Чл. 5.** Цената е определена до краен получател и местоизпълнение и не подлежи на промяна за срока на действие на договора, освен в случаите, предвидени в чл.43, ал.2 от ЗОП.

**ІІІ. УСЛОВИЯ И НАЧИН НА ПЛАЩАНЕ**

**Чл. 6.** Плащанията се извършват по банков път по посочената от **ИЗПЪЛНИТЕЛЯ** сметка в срок от 60 /шестдесет/ календарни дни от датата на представяне на фактура, приемателно–предавателен протокол и копие от заявката на Възложителя.

IBAN: ........................

Банка: .................................

**ІV. Доставяне на стоката. Преминаване на собствеността и риска**

**Чл. 7./1/** Доставката на лекарствения продукт, предмет на настоящия договор се извършва след предадени в началото на месеца писмени заявки с посочени дати на доставките от ВЪЗЛОЖИТЕЛЯ на Изпълнителя. Доставката се извършва в срок до 11/единадесет/ часа в деня, посочен като дата на доставка в заявката на възложителя.

**/2/** За точен час на доставяне се счита часът, в който лекарствения продукт е пристигнал при крайния получател. Този час задължително се записва в приемо-предавателния протокол.

**/3/** Срокът на годност на радиоизотопа трябва да бъде не по малко от 8 часа, считано от часа на приемането му от ВЪЗЛОЖИТЕЛЯ, съгласно приемно-предавателния протокол.

**/4/** Радиоизотопът трябва да може да се съхранява при температура 20-25о С.

**Чл. 8.** Мястото за доставка на лекарствения продукт е „Лаборатория за позитронно-емисионна томография” на УМБАЛ "Свети Георги" ЕАД, гр. Пловдив.

**Чл. 9.** **/1/** Собствеността и рискът от погиването или повреждането на лекарствения продукт преминава върху възложителя в момента на приемането му на мястото на доставяне и подписването на приемо-предавателния протокол.

**V. ПРАВА И ЗАДЪЛЖЕНИЯ НА ВЪЗЛОЖИТЕЛЯ**

**Чл. 10. ВЪЗЛОЖИТЕЛЯТ** се задължава да изпраща в началото на всеки месец разрешените от Изпълнителния директор писмени заявки за месеца на факс: …………………, е-mail .......................... или на ръка срещу подпис/ за предстоящите доставки.

**Чл. 11. ВЪЗЛОЖИТЕЛЯТ** е длъжен да приеме заявеното количество, доставено в срок и на място и отговарящо по вид, количество, качество и цена на описаното в договора и офертата на участника в процедурата.

**Чл. 12. ВЪЗЛОЖИТЕЛЯТ** е длъжен да заплати доставения лекарствен продукт в срока, определен в Раздел ІІІ, чл.6 от договора.

**Чл. 13. ВЪЗЛОЖИТЕЛЯТ** е длъжен да прегледа доставката и да направи възражение за несъответствие в нейното количество, вид и годност съгл. раздел VІІ на договора.

**Чл. 14. ВЪЗЛОЖИТЕЛЯТ** е длъжен да уведоми **ИЗПЪЛНИТЕЛЯ** в срок до 16.00 (шестнадесет) часа в деня преди датата на доставката, в случай че по независещи от него обстоятелства не може да получи заявения продукт.

**Чл. 15./1/** Обявеното количество лекарствен продукт и обща цена на договора не задължават **ВЪЗЛОЖИТЕЛЯ** да ги изпълни.

**/2/ Възложителят** има право едностранно да поиска да увеличи или намали общото количество за срока на договора, без да се променя единичната доставна цена съгласно договора.

**VІ. ПРАВА И ЗАДЪЛЖЕНИЯ НА ИЗПЪЛНИТЕЛЯ**

**Чл. 16. /1/ ИЗПЪЛНИТЕЛЯТ** е длъжен да извършва доставките по получените от ВЪЗЛОЖИТЕЛЯ заявки на посочената дата и в уговорения в договора срок.

**/2/ ИЗПЪЛНИТЕЛЯТ** предава доставения лекарствен продукт на упълномощено от **ВЪЗЛОЖИТЕЛЯ** длъжностно лице, чрез съставяне на предавателно–приемателен протокол, удостоверяващ, че лекарственият продукт е получен в съответния вид и активност, както и точният час на доставката и фактура за доставката. Активноста се измерва при получаването на автоматичния диспенсер на ПЕТ.

**Чл. 17. ИЗПЪЛНИТЕЛЯТ** е длъжен при поискване да възстанови количеството или замени некачествен и негоден лекарствен продукт.

**Чл. 18.**  Ако по време на изпълнението на договора **Изпълнителят**  се натъкне на обстоятелства, възпрепятстващи навременното изпълнение на договорените дейности, то **Изпълнителят** уведомява писмено **Възложителя** в срок до 16.00 (шестнадесет) часа в деня, преди датата на доставката за закъснението, за неговата вероятна продължителност и причините, които са го породили. При производствени проблеми, **ИЗПЪЛНИТЕЛЯТ трябва осъществи доставката, като осигури лекарствения продукт от алтернативен източник, в срок до 48 часа, след задължително съгласуване с началника на „Лаборатория за позитронно-емисионна томография”.** В зависимост от причините и размера на очакваното закъснение, **Възложителят** има право по своя преценка:

а) Да приеме изпълнението независимо от реализираната забава и да удържи неустойка за забава в договорения в чл.21 размер.

б) Да приеме предложения срок за изпълнение и да не удържа неустойка за забава или да я удържи в намален размер спрямо договореното.

в) При липса на писмено уведомяване за закъснение на доставката, **ИЗПЪЛНИТЕЛЯТ** дължи неустойка в пълен размер съгл. чл.21 от договора.

**Чл. 19. /1/ ИЗПЪЛНИТЕЛЯТ** е длъжен да представи гаранция за изпълнение на договора в размер на 2 /два/ % от стойността на договора без ДДС – **..................** /словом ................................/ лева, валидна за целия срок на договора.

**/2/** Гаранцията за изпълнение на договора се връща след приключване на договора.

**/3/** Гаранцията за изпълнение на договора служи за:

- безусловно плащане на неустойки по реда на Раздел VІІ от този договор;

- безусловното й задържане в пълен размер в полза на Възложителя в случай на системно неизпълнение на доставките по договора, както и във всички случаи на прекратяване действието на договора по вина на Изпълнителя или по искане на Изпълнителя при безвиновно поведение на Възложителя, както и във всички други случаи, посочени от българските закони.

**VІІ. Отговорност за неточно изпълнение. Рекламации**

**Чл. 20. /1/ ВЪЗЛОЖИТЕЛЯТ** може да предявява рекламации пред **ИЗПЪЛНИТЕЛЯ** за:

а) Явни недостатъци и дефекти, неокомплектованост на лекарствен продукт или придружаващата го документация ;

б) Скрити недостатъци - при констатиране на дефекти при употреба.

**/2/** Явните недостатъци се установяват при приемането на доставката, като констатираните такива се отбелязват в приемо - предавателния протокол и ИЗПЪЛНИТЕЛЯТ се уведомява незабавно с искане за тяхното отстраняване.

**/3/** За скритите недостатъци се изготвя рекламация до ИЗПЪЛНИТЕЛЯ, в която се посочва номера на заявката, точното количество на получения лекарствен продукт, партидният номер, основанието за рекламация и конкретното искане на ВЪЗЛОЖИТЕЛЯ.

**/4/** ВЪЗЛОЖИТЕЛЯТ е длъжен да уведоми писмено ИЗПЪЛНИТЕЛЯ за установените скрити недостатъци в срок до 3 (три) работни дни след констатирането им и да поиска тяхната замяна или да върне съответната част от заплатената цена, заедно с дължимите лихви.

**/5/** В 5 (пет) дневен срок от получаване на рекламацията, ИЗПЪЛНИТЕЛЯТ следва да отговори на ВЪЗЛОЖИТЕЛЯ писмено и конкретно, дали приема рекламацията или я отхвърля.

**Чл. 21.** За неизпълнение на задълженията си по чл.7 на настоящия договор, **ИЗПЪЛНИТЕЛЯТ** дължи неустойка в размер на 5 /пет/ % на час върху стойността на неизпълненото в договорения срок задължение до момента на изпълнение

**Чл**. **22.** При доставка на лекарствен продукт с по-малка от договорените ……. GBq активност, **ИЗПЪЛНИТЕЛЯТ** дължи неустойка в размер на 3 000 /три хиляди/ лева за всеки 1,5 GBq.

**Чл. 23.** При всяко неизпълнение на задълженията по договора от страна на **ИЗПЪЛНИТЕЛЯ,** **ВЪЗЛОЖИТЕЛЯТ** удовлетворява претенциите си за неустойките както следва: от дължимото плащане, от гаранцията за изпълнение на договора или по нарочно издадена фактура. **ВЪЗЛОЖИТЕЛЯТ** може да потърси правата си по съдебен ред.

**Чл. 24**. При системна виновна забава на **ИЗПЪЛНИТЕЛЯ**, **ВЪЗЛОЖИТЕЛЯТ** има право да развали договора едностранно с 15-дневно предизвестие.

**Чл. 25**. **ВЪЗЛОЖИТЕЛЯТ** има право да прекрати едностранно и без предизвестие настоящия договор в случай на предявени повече от три рекламации към **ИЗПЪЛНИТЕЛЯ** по чл.20.

**VIII. Форсмажорни обстоятелства**

**Чл. 26. /1/** Страните по настоящия договор не дължат обезщетение за понесени вреди и загуби, ако последните са причинени в резултат на непреодолима сила.

**/2/** Страната, изпаднала в забава поради непреодолима сила е длъжна да уведоми писмено насрещната страна незабавно след настъпването на събитието, причинило невъзможността за точно изпълнение.

**/3/** Ако страната, която е следвало да изпълни свое задължение по договора, е била в забава в момента на настъпването на споменатото в предходната алинея събитие, тя не може да се позовава на непреодолима сила.

**/4/** Страната, засегната от непреодолима сила, е длъжна да предприеме всички действия с грижата на добър стопанин, за да намали до минимум понесените от насрещната страна вреди.

**IХ. СРОК НА ДОГОВОРА. ПРЕКРАТЯВАНЕ**

**Чл. 27.** Договорът се сключва за срок от 12 /дванадесет/ месеца, считано от датата на подписване на договора от двете страни.

**Чл. 28./1/** Този договор се прекратява:

- по взаимно съгласие;

- с изтичане на срока, за който е сключен, като следва да се имат предвид възможностите за удължаване срока на договора;

- едностранно от ВЪЗЛОЖИТЕЛЯ без предизвестие при възникване на основанието по чл. 7, ал.3, изр. второ от Постановление № 146 от 09.06.2015г. на МЗ за създаване на Централен орган за възлагане на обществени поръчки в сектор „Здравеопазване” - освен за стоките, за които договорените условия съобразно избрания критерий за оценка са по-благоприятни от тези по рамковото споразумение;

- в други случаи, предвидени в закон или подзаконов нормативен акт;

- при подписване на нов договор за обществена поръчка със същия предмет – изцяло или частично за стоките, за които е подписан новия договор след проведена процедура по ЗОП.

**/2/.** Настоящият договор може да бъде прекратен:

- в случаите на чл. 43, ал. 4 от ЗОП;

- едностранно, с 6-месечно писмено предизвестие;

- в други случаи, предвидени в настоящия договор.

**/3/.** При прекратяване на договора на посочените основания, ВЪЗЛОЖИТЕЛЯТ не дължи обезщетения за вреди, които ИЗПЪЛНИТЕЛЯТ е претърпял в следствие на прекратяването на договора.

**Х. ДОПЪЛНИТЕЛНИ РАЗПОРЕДБИ**

**Чл. 29.** Нито една от страните няма право да прехвърля правата и задълженията, произтичащи от този договор.

**Чл.30.** За валидни адреси за приемане на съобщения, свързани с този договор се смятат:

**ЗА ВЪЗЛОЖИТЕЛЯ:**...................... **ЗА ИЗПЪЛНИТЕЛЯ:** ......................

**Чл. 31.** Неуредените в този договор въпроси се уреждат съгласно действащото законодателство.

**Чл. 32. /1/** Страните полагат всички усилия да уредят в разбирателство, чрез преки преговори, всички недоразумения и спорове, възникнали помежду им в рамките на или във връзка с договора.

/2/ При нерешим чрез преговори спор между страните, същият се отнася за решаване пред компетентен съд.

**Чл. 33.** Всички съобщения между страните, свързани с изпълнението на този договор са валидни, ако са направени в писмена форма и са подписани от представляващите **ИЗПЪЛНИТЕЛЯ** и **ВЪЗЛОЖИТЕЛЯ.**

**Чл. 34.** Неразделна част от настоящия договор са следните приложения:

Приложение №1 – Техническо предложение

Приложение №2 – Ценово предложение

Валидна лицензия за дейността, отговаряща по количество и активност на предмета на договора, издадена от АЯР.

Настоящият договор се състави и подписа в три еднообразни екземпляра на български език - един за ИЗПЪЛНИТЕЛЯ и два за ВЪЗЛОЖИТЕЛЯ.

**ЗА ВЪЗЛОЖИТЕЛЯ: ЗА ИЗПЪЛНИТЕЛЯ:**